“หมอวรงค์” อ่วมอีกคดี! ศาลอาญารับฟ้องเซ่นไลฟ์สดโจมตี THCOM เข้าข่ายทำให้เสื่อมเสีย
ศาลอาญากรุงเทพใต้มีคำสั่งประทับรับฟ้องคดี “หมอวรงค์” คดีหมิ่นประมาท THCOM กรณีไลฟ์สดและโพสต์ข้อความบนหน้าเพจเฟซบุ๊ก ปมทวงคืนดาวเทียมไทยคม
ศาลอาญากรุงเทพใต้มีคำสั่งประทับรับฟ้องคดี “หมอวรงค์” คดีหมิ่นประมาท THCOM กรณีไลฟ์สดและโพสต์ข้อความบนหน้าเพจเฟซบุ๊ก ปมทวงคืนดาวเทียมไทยคม
27 ก.ย. 2565

บริษัท ไทยคม จำกัด (มหาชน) หรือ THCOM เปิดเผยว่า เมื่อวันที่ 15 ก.ย.2565 ที่ผ่านมา ศาลอาญากรุงเทพใต้ มีคำสั่งประทับรับฟ้องคดีที่บริษัทเป็นโจทก์ยื่นฟ้อง นพ.วรงค์ เดชกิจวิกรม หัวหน้าพรรคไทยภักดี ในข้อหาหมิ่นประมาทและฟ้องคดีแพ่งเรียกค่าเสียหายเป็นจำนวนเงิน 120 ล้านบาท จากกรณีการไลฟ์สด และโพสต์ข้อความ บนหน้าเพจเฟซบุ๊ก “Warong Dechgitvigrom” ในช่วงสิงหาคม ถึงตุลาคม 2564 ปมทวงคืนดาวเทียมไทยคม
โดยกล่าวหาว่าการออกใบอนุญาตดาวเทียมไทยคม 7 เอื้อประโยชน์กับไทยคม และไทยคมนำสมบัติชาติไปหาผลประโยชน์  โดยศาลได้ไต่สวนมูลฟ้องแล้วเห็นว่าการไลฟ์สดของ นพ.วรงค์ มีลักษณะเข้าข่ายเป็นการใส่ความที่ทำให้ประชาชนทั่วไปเข้าใจตามที่ นพ.วรงค์ กล่าวหา เป็นเหตุทำให้ไทยคมต้องเสื่อมเสียชื่อเสียง และภาพลักษณ์
ทั้งนี้หากย้อนไปติดตามกรณีต่างๆ ที่เกิดขึ้นระหว่าง นพ.วรงค์ และ ไทยคม ในช่วงที่ผ่านมา พบว่าคดีหมิ่นประมาทที่ศาลรับฟ้องไว้ในครั้งนี้ ไม่ใช่คดีแรกระหว่างทั้งสองฝ่าย โดยก่อนหน้านี้ นพ.วรงค์ได้ฟ้องรัฐมนตรีว่าการกระทรวงดิจิทัลเพื่อเศรษฐกิจและสังคม และคณะ พร้อมกับ บมจ.ไทยคม และ บมจ.อินทัช โฮลดิ้งส์ ซึ่งเป็นบริษัทแม่ของไทยคมและกรรมการบริษัทหลายท่านต่อศาลอาญาคดีทุจริต และประพฤติมิชอบกลาง  กล่าวหากรณีส่งมอบโครงการดาวเทียมไทยคมไม่เป็นไปตามสัญญาสัมปทาน และเอื้อประโยชน์ให้เอกชน แต่ศาลพิจารณาแล้วไม่รับฟ้อง
ขณะที่ต่อมา นพ.วรงค์ จึงยื่นฟ้องแต่ข้าราชการกระทรวงดิจิทัลเพื่อเศรษฐกิจและสังคม พร้อม บมจ.ไทยคม รวมถึงบริษัทแม่ และกรรมการของบริษัททั้งสอง ต่อศาลอาญาคดีทุจริต และประพฤติมิชอบกลาง ซึ่ง นพ.วรงค์ ก็ไม่สามารถบรรยายให้ศาลเห็นถึงความเสียหายได้ ศาลจึงพิจารณายกฟ้องแล้วเช่นกัน
ทั้งนี้ คงต้องติดตามความคืบหน้าของคดีกันต่อไป เมื่อศาลอาญากรุงเทพใต้ จะนัดสอบคำให้การ และตรวจพยานหลักฐานคดีฟ้องนพ.วรงค์ ของไทยคมในวันที่ 25 ตุลาคม 2565 นี้ ซึ่ง นพ.วรงค์ จะต้องไปให้การต่อศาลด้วยตัวเอง